
En

Alt begynte da en ung mann tok kjæresten sin med på en tur til Thailand etter at han hadde vært sammen med henne noen få måneder.

Dette skjedde så langt tilbake som i 1990, på den tiden da Thailand fortsatt var i ferd med å bli «oppdaget» av ryggsekkturister, og da masseturisme med giganthoteller, gutteturer, venninnegjenger og femstjerners yoga-spa var nesten ukjent. Den unge mannen het Henry Forbes. Han var tjuefem år gammel og foreleste i humaniora (hva nå det kunne være) på Brighton Polytechnic, som universitetet i Brighton het den gangen. Kjæresten hans, som akkurat hadde fullført sitt siste år på samme lærested, het Katherine Sinn, men jeg husker fra det jeg leste om saken på den tiden, at alle kalte henne Kitty.

Kitty Sinn. Jeg har alltid likt det navnet.

Vel, turen skulle vare to måneder, de skulle dra litt over en måned etter at Kitty hadde tatt sin siste eksamen. Vi har bevis for at de ankom Bangkok om ettermiddagen søndag 29. juli 1990, for Thailands immigrasjonsmyndigheter registrerte ankomsten, og passene deres ble stemplet. De var to dager i Bangkok før de tok toget ned til feriestedet Phuket. Der tilbrakte de fire dager på Club Med ved Kata Beach. De ansatte på hotellet husker dem som et høflig og rolig par som holdt seg for seg selv og virket svært forelsket. Fra Phuket tok de taxi til Khao Sok nasjonalpark, en tur på to og en halv time til Thailands eldste regnskogsområde, der de håpet å se både ville dyr og karstlandskapet med de spektakulære kalksteinsklippene som området er så berømt for. De kom fram til det eneste pensjonatet som fantes der den gangen, søndag den 5. august.

Det var bare fire andre gjester der den kvelden, et australsk par i sekstiårene og to unge, nederlandske ryggsekkturister. Alle gjestene husket at Kitty og Henry spiste middag i spisesalen før de trakk seg tilbake for kvelden, og at de senere samme kveld hadde en voldsom krangel, så høylytt at innehaveren av stedet, en lokal mann som het Mr. Watanna, måtte gripe inn og true dem med at de ville bli kastet ut hvis de ikke roet seg ned. Ut fra det Henry forklarte siden, hadde krangelen handlet om en kjæreste han hadde hatt før, og den hadde utviklet seg helt ut av kontroll og kulminert med at han hadde slått til Kitty, noe han påsto var helt ulikt ham.

Krangelen hadde tydeligvis ikke roet seg neste morgen, for Kitty spurte om Mr. Watanna ville kjøre henne ut til kysten til byen Khao Lak og tilbød ham fem hundre baht i betaling hvis han lot være å fortelle Henry hvor hun dro. Hun sa at hun trengte tid til å tenke seg om. Henry prøvde å hindre henne i å dra, ba inntrengende om unnskyldning og gikk så langt som å legge seg på kne og bokstavelig talt tigge henne om å bli. Men alle forklaringer tyder på at Kitty ikke var til å rokke, og hun dro av gårde med Mr. Watanna.

Mr. Watanna forklarer at han satte henne av utenfor ‘Gerd og Noi bungalows’ like ved stranda i Khao Lak, der hun planla å tilbringe et par dager mens hun fant ut hva hun skulle gjøre. Så kjørte han rett tilbake til pensjonatet, og var tilbake omtrent fire timer etter at han hadde dratt.

Henry ble værende på pensjonatet i tre dager og gikk nesten ikke ut av rommet sitt mens han ventet på at Kitty skulle komme tilbake. Dette var før mobiltelefoner og internett, og når noen holdt seg borte, så holdt de seg fullstendig borte. Da hun ikke kom tilbake, overtalte Henry Mr. Watanna til å fortelle hvor han hadde kjørt henne.

Henry ringte deretter til ‘Gerd og Noi bungalows’, men det eneste han fikk vite, var at Kitty Sinn ikke hadde bodd der. Nå ble han bekymret, og betalte Mr. Watanna for å kjøre ham til Khao Lak, der han brukte hele dagen på å gjennomsøke byen. Han var innom alle de øvrige overnattingsstedene, det var bare noen få, men Kitty hadde ikke bodd på noen av dem. Til slutt ringte han moren til Kitty, men hun hadde verken sett eller hørt noe til datteren. Da kontaktet Henry det lokale politiet for offisielt å melde henne savnet, mens moren hennes kontaktet politiet i England.

Hun ble etterlyst gjennom politistasjoner i hele den sørlige Thailand-halvøya, men hun kom fremdeles ikke til rette.

Kitty var veldig pen, liten og mørk, med søtt, nesten barnslig, ansikt. Etter det både ansatte og studenter på høyskolen fortalte, var hun en elskelig person som til og med arbeidet frivillig for Samaritanene i fritiden, og hun kom fra en velstående og respektabel familie. Med andre ord var hun et drømmeobjekt for avisene, og det at hun forsvant på et så eksotisk og fjernt sted, et sted mange unge briter ønsket å besøke, førte til en enorm medieoppmerksomhet både i Storbritannia og i utlandet.

Mistanken falt på Mr. Watanna med det samme, han var den siste man visste om som hadde sett Kitty i live. Han ble arrestert og forhørt av politiet i Thailand. Advokaten hans påsto faktisk at han hadde blitt slått og torturert. Politiet var under et enormt diplomatisk og mediamessig press, så de la på sin side utvilsomt press på Mr. Watanna, som ble holdt i forvaring i over to uker. Men uten noe som knyttet ham til en forbrytelse, og uten spor av noe lik, ble han deretter løslatt.

Til slutt, da Kitty hadde vært sporløst forsvunnet nesten en måned, og etter at han selv hadde blitt forhørt en rekke ganger av thailandsk politi, dro Henry hjem, der han gjennomgikk grundige avhør med tjenestemenn fra kriminalpolitiet i Sussex. Men på grunn av omstendighetene rundt forsvinningen ble han aldri vurdert som virkelig mistenkt. Han søkte en lengre permisjon fra høyskolen på grunn av stor følelsesmessig belastning og kom ikketilbake i jobb før året etter.

I mellomtiden hadde etterforskningen sakte men sikkert kommet mer i bakgrunnen mens nye saker kom i avisenes søkelys, og ingen nye vitner kom på banen. Folk mistet rett og slett interessen. Men det mystiske elementet var der fremdeles – det faktum at Kitty var sporløst borte, og at det heller ikke var noe som tydet på at hun hadde forlatt Thailand. Det var som om hun hadde forsvunnet i løse luften. Mange – og jeg må innrømme at jeg var en av dem – regnet med at Mr. Watanna var den skyldige. Han var kanskje lykkelig gift og hadde plettfritt rulleblad, og det fantes kanskje ingen beviser som knyttet ham til mordet, eller noen endringer i atferden hans som tydet på belastningen ved å ha drept noen, men han var likevel den mest opplagte skyldige. Han døde i 1997, bare førtiseks år gammel, uten å ha klart å kvitte seg med den tunge mistanken som hang over ham. Hvis han hadde hatt noen opplysninger om hva som virkelig hendte med Kitty, så tok han dem med seg i graven.

Så gikk livet videre, og jeg hadde ærlig talt verken lest om, hørt om eller tenkt på Katherine «Kitty» Sinns mystiske forsvinningsnummer i flere år da jeg helt uventet, mer enn et kvart århundre etter at hun forsvant, fikk telefon fra en advokat som het Maurice Reedman som sa at han representerte selve Henry Forbes – det var han som understreket dette, ikke jeg – og fortalte at han hadde informasjon som kunne være av interesse for politiet.

Og derfor befant vi oss i spisestuen i Reedmans staselige, viktorianske bolig like utenfor London, han og Henry på den ene siden av et gedigent bord, og jeg alene på den andre.

Henry Forbes så ut som en mann tynget av verden. Ansiktet hans var blekt og dratt, rynkene dype og nådeløse, det svarte håret som jeg husket fra de gamle bildene, var blitt grått og tynt. Han virket eldre enn sine femtién år. Blikket var smalt og mistenksomt, og pannen var blank av svette. Han klarte heller ikke å sitte i ro. Reedman, på sin side, må ha vært i slutten av sekstiårene og var prototypen på en velfødd advokat i den dyre, smalstripete dressen sin med vest som strammet over den omfangsrike magen, og små hender med perfekt manikyr. Håret hans var tykt og skinnende. Alt i alt så han altfor sirlig ut til å hete Maurice.

Jeg gikk rett på sak. «Du ville treffe meg, Mr. Forbes?»

«Ja. Jeg har lest om deg, kriminalbetjent Mason, og jeg stoler på deg. Det gjør også Mr. Reedman.»

Jeg svarte ikke. Klokken var halv ni om kvelden, og jeg hadde ikke spist.

Henry sukket. «Det jeg har å fortelle …» Han tok en pause, la hendene på bordplaten og stirret ned på dem. En finger begynte å tromme nervøst. «Jeg har en hemmelighet.» Han kikket bort på advokaten sin, som nikket. «Det dreier seg om noe som kanskje er et mord.»

Jeg åpnet notisboken min. «Vel, fortell meg om det.»

Det var advokaten, Reedman, som tok ordet. «Jeg ba om dette møtet i mitt eget hjem fordi jeg helst vil holde saken på et uformelt plan. Jeg er klar over at det er en usedvanlig henvendelse, men lytt til det jeg har å si. Jeg har snakket inngående med min klient, og jeg tror bestemt at han har informasjon som vil ha stor betydning for politiet. Men det har seg slik at hans opplysninger vil rette mistanker mot en rekke svært mektige personer, og kanskje også i noen grad ham selv. Så, kort sagt, han er ikke villig til å avgi noen offisiell forklaring før han og jeg er forsikret om at han vil ha lovens fulle beskyttelse og sikkerhet mot selv å bli rettsforfulgt.»

«Du vet like godt som meg at jeg ikke kan love fritak for rettsforfølgelse, Mr. Reedman», sa jeg.

«Nettopp. Og det er derfor jeg ønsker at denne samtalen skal være uoffisiell. Så kan du ta kontakt med dine overordnede, fortelle dem det vi har fortalt deg, og så kan de avgjøre om de vil hjelpe min klient. Hvis de ikke er villige til det, kommer han ikke til å si noe, og jeg lover deg at det ikke kommer til å være noe du kan gjøre med det.»

Jeg rynket pannen, likte ikke Reedmans truende tonefall, men var nysgjerrig på hva det var Henry Forbes visste.

«Jeg forklarte tidligere på telefonen hvem min klient er, ikke sant?» fortsatte Reedman. «Han var kjæresten til Katherine Sinn, han som meldte henne savnet i Thailand i 1990.»

«Og dette handler om at Kitty Sinn forsvant?»

«Er dette uoffisielt?»

«I praksis er denne samtalen uansett uoffisiell, det vet du godt. Vi er ikke på noen politistasjon, og klienten din er ikke informert om rettighetene sine, så ingenting av det som blir sagt her kan benyttes som bevis i retten.»

«Kan jeg be deg om ikke å ta notater?»

Jeg sukket og slo sammen notatboken. «Ok, bare vi kan komme til poenget med dette møtet snart. Jeg er sulten.»

Reedman satte seg tilbake i stolen, og laget et spisst, lite tårn med de manikyrerte fingertuppene sine presset mot hverandre. «Ja, dette møtet handler om Katherine Sinn. Jeg vet ikke om du er klar over at uidentifiserte rester av et menneske er gravd opp på tomten til en privatskole i Buckinghamshire.»

Jeg hadde sett noe om det i nyhetene uka før. Skolen trengte penger og hadde solgt unna en parsell til boligutbyggere, og da de første gravemaskinene kom, hadde de funnet skjelettrester fra en ung kvinne. Det var Thames Valley som hadde saken for øyeblikket, og så vidt jeg visste, var kvinnen ennå ikke identifisert, og heller ikke var det bekjentgjort noen detaljer om når og hvordan hun døde.

«Min klient tror at dette er skjelettet til Katherine Sinn», sa Reedman.

Du skjønner at dette var litt av et sjokk å høre, siden sist hun ble sett – og det lot til å være mange vitner som hadde sett henne – var Kitty nesten tusen mil fra Buckinghamshire.

Jeg så på Henry. «Stemmer dette, Mr. Forbes? Er det Kitty?»

Henry svelget, adamseplet hans hoppet opp og ned. «Ja», sa han. «Det er henne.»

«Og hvordan havnet hun der?»

«Hun ble drept.»

«Av deg?»

«Jeg vil ha immunitet før jeg sier et ord mer.»

«Jeg har allerede sagt at jeg ikke kan gi immunitet mot mordanklager. Hvis du var ansvarlig for dette, er det best for deg å fortelle meg det nå.»

«Jeg drepte henne ikke. Jeg lover. Jeg er ingen morder.»

Han trakk pusten dypt, en smal svettedråpe rant nedover pannen hans, og Reedman brøt inn. «Men klienten min har informasjon som kan identifisere den som drepte Katherine Sinn.»

Henry så på meg. «Det er mektige folk. De har venner. De kan få tak i meg. Og de ville drepe meg hvis de visste at jeg snakket med deg. Jeg trenger immunitet, en ny identitet. Beskyttelse resten av livet. Hvis jeg får det, skal dere få en stor sak av meg, det kan jeg sverge på.»

«Derfor må vi få i stand en avtale som gagner oss alle», sa Reedman.

Henry virket virkelig vettskremt, men jeg har erfart at mange er ganske lettskremte, spesielt når de vet at de har rotet seg opp i vanskeligheter. Der og da tvilte jeg sterkt på at disse mektige menneskene han snakket om, virkelig hadde så mye makt, eller kunne skade Henry på noen måte.

Der tok jeg feil.

«Det er ikke sånn det fungerer», sa jeg. «Vi må vite hva Mr. Forbes vet før vi begynner å diskutere avtaler.»

«Beklager, slik blir det ikke, kriminalbetjent Mason», sa Reedman og la hånden sin på armen til Henry – en klar beskjed om at han ikke skulle si noe mer.

Jeg holdt blikket festet på Henry. «Jeg kunne pågripe deg med det samme for å hindre politiets arbeid.»

Reedman ristet bestemt på hodet. «Nøyaktig på hvilket grunnlag? Du har gått med på at denne samtalen er uoffisiell. Dere har funnet noen levninger som vil vise seg å tilhøre Katherine Sinn, men det er alt dere har. Det vil ikke utgjøre noen forskjell for min klient. Da Katherine forsvant, var det mange vitner til stede som sa at han ikke kunne ha drept henne. Forklaringen hans har vist seg å holde vann for både thailandske og britiske myndigheter, og det vil den fortsatt gjøre. Ingen bevis vil kunne knytte ham til skjelettrestene. Og etter tjueseks år er det nesten utelukket at det vil være noen bevis som knytter dem til noen andre, heller. Dere vil stå på bar bakke, og der vil dere bli stående. Hvis dere ikke …» Han løftet en finger og så inntrengende på meg. «Hvis dere ikke kan inngå en avtale som beskytter min klient, lar ham få fordel av formildende omstendigheter og gir ham en helt ny identitet og varig vitnebeskyttelse. Da vil han avgi en fullstendig forklaring. Men vi må handle raskt, kriminalbetjent. Jeg er helt overbevist om at Mr. Forbes er i stor fare. Jeg ber deg om å ta en telefon til din overordnede og høre hva han, eller kanskje hun, har å si til dette?»

«Gi meg noe mer», protesterte jeg. «Noe som gjør denne avtalen lettere å selge.»

«Den selger seg selv», sa Reedman bestemt.

«Det er ikke sånn», sa jeg.

Henry reiste seg, gikk bort til vinduet og trakk pusten dypt et par ganger, så kom han tilbake. «Jeg tror dere kommer til å finne enda et lik begravd på samme sted som Kitty», sa han. «Kanskje enda flere.»

«Henry», bet Reedman ham av, «sett deg ned og ti nå stille.»

«Jeg vet at de hadde drept noen før Kitty, og jeg ville ikke bli overrasket om de hadde fortsatt å drepe etterpå.»

«Henry!» ropte Reedman.

Jeg stirret olmt på Henry, fristet til å strekke meg over bordet og vri sannheten ut av ham. «Hvordan faen vet du det? Dette er ikke noen lek, vet du. Vi snakker om mordofre her. Hvis du vet noe som du ikke forteller oss, kommer vi til å gå gjennom hele fortiden din med lupe og finne ut alt du har gjort, og du kommer til å sitte inne veldig, veldig lenge.»

Henry så ut som han holdt på å begynne å gråte. «Jeg sverger på at jeg ikke har drept noen.»

Reedman strakte seg bort og dro klienten sin tilbake ned i stolen. «Bare ta den telefonsamtalen, kriminalbetjent Mason», sa han. «Vær så snill.»

Jeg reiste meg og lurte på hva jeg hadde rotet meg opp i nå. «Fem minutter», sa jeg og gikk ut gjennom hoveddøren, lot den stå ulåst bak meg.

Kvelden var kjølig – det var ennå bare midt i april – og klar. Reedmans store hus lå i et smalt grøntområde rett på innsiden av M25 mellom flyvåpenets base Northolt og Gerrards Cross, og det var åpne marker både på forsiden og baksiden av eiendommen. Jeg kunne høre surret fra trafikken på M25, og stjernene ble dempet av veggen av lys mot øst, men stedet ga meg likevel en behagelig følelse av å være på landet. Selve huset hadde en tomt på omtrent fire mål, hadde en lang innkjørsel ned til en smijernsport og antagelig en prislapp på nesten tre millioner pund. Advokater er jo sjelden fattige.

Jeg gikk langsomt rundt hjørnet på huset og fant fram telefonen min, slo nummeret til sjefen min i Homicide and Serious Crime Command, kriminalførstebetjent Eddie Olafsson, eller Olaf som han vanligvis ble kalt når han snudde ryggen til. Det siste halve året hadde jeg jobbet som drapsetterforsker for et av teamene i Londonpolitiet basert i Ealing, etter å ha blitt forflyttet fra Antiterrorpolitiet, der jeg hadde tilbrakt mesteparten av de siste femten årene. Det hadde ikke sluttet spesielt bra for meg i terrorpolitiet, jeg hadde blitt suspendert i fire måneder før jeg endelig fikk en ny sjanse i teamet til Olaf, med klar beskjed om at han var en av veldig få kriminalførstebetjenter som ville ha noe med meg å gjøre. Da jeg tidligere fortalte Olaf om telefonen fra Reedman, og om invitasjonen til møtet med ham og Henry Forbes, var han skeptisk til at jeg skulle gå, vi hadde allerede mer enn nok å gjøre. Men han var gammel nok til å huske Kitty Sinnsaken og hadde gitt klarsignal.

Heldigvis hadde teamet vårt tjuefire-timers vakter hele uka, så jeg forstyrret ikke Olaf på farten en frikveld. Han svarte på tredjeringesignal.

«Nå, hadde Henry Forbes noe interessant å komme med?» spurte han.

Jeg fortalte det han hadde påstått, at skjelettrestene som var funnet på skolen i Buckinghamshire i forrige uke tilhørte Kitty Sinn, og at han kunne navngi dem som hadde drept henne. «Og enda en ting. Han sier at det kan være flere begravd der.»

«Er du sikker på at han ikke kødder med deg, Ray?» buldret Olaf, som hadde veldig høy stemme.

«Han snakker sant. Han er redd også. Han sier gjerningsmennene kommer til å ta livet av ham.»

«Og han kom ikke med noen detaljer om hvordan Kitty Sinn kom seg tilbake helt fra Thailand uten at noen gjenkjente henne, selv om ansiktet hennes lyste fra alle aviser, og havnet nedgravd på tomta til en internatskole?»

«Nei. Ingenting. Advokaten holder ham i stramme tøyler. Han vil ikke at Forbes skal si noe før han har skaffet ham beskyttelse tjuefire timer i døgnet og ny identitet, pluss en avtale om at han skal slippe straffeforfølgelse for å ha hindret at rettferdigheten skjer fyllest eller noe sånt. Men faktum er at han må ha vært tungt involvert i drapet, ellers ville han ikke ha hatt peiling på hvor hun ble begravd.»

Olaf kom med en lav knurring som jeg hadde skjønt var hans måte å sukke på. Han var en mann som ikke kunne gjøre noe stille. «Det er jeg enig i», sa han. «Vel, fordelen er at det ikke er vårt problem. Saken ligger hos Thames Valley. Jeg kjenner etterforskningslederen som har ansvar for saken. Ringer ham nå og forteller det du akkurat har sagt, så får de ta det derfra.»

«Lurer ikke du på hva som skjedde med Kitty Sinn?»

«Selvfølgelig gjør jeg det. Men ikke så mye at jeg vil ha den saken i tillegg til det vi allerede har. Jeg vil heller lese om det i avisen.»

Jeg skulle til å spørre hvordan vi på best måte kunne ta tak i spørsmålet om immunitet, da jeg hørte smijernsportene til Maurice Reedman åpne seg med en høy, metallisk jamring. En svart firehjulstrekker kjørte stille inn porten med slukte lykter.

Alarmen min gikk med det samme. Du kjører bare sånn når du ikke vil bli sett eller hørt.

Jeg sto nesten tretti meter unna på siden av huset, så jeg trakk meg inn under skyggen av et epletre og holdt øye med bilen, en BMW X5, som kom trillende ned innkjørselen. Bakvinduene hadde sotet glass, men jeg kunne se to mann i forsetet. Jeg kunne ikke se ansiktene deres fra der jeg sto. Så gikk det opp for meg at de hadde finlandshetter.

«Å, faen», hveste jeg inn i telefonen. «Jeg tror vi har et problem. Uidentifisert bil kjørte nettopp inn med slukte lykter og maskerte menn. Send forsterkninger med det samme. Bevæpnet.» Jeg ga ham raskt Reedmans adresse.

«Ikke gjør noe dumt nå, Ray», sa Olaf, han buldret fremdeles. «Hjelpen er underveis.»

Jeg avsluttet samtalen og satte telefonen på lydløst, visste at jeg måtte handle raskt. Mens bilen kjørte opp foran huset, løp jeg fram fra epletreet, holdt meg langs hekken på baksiden av eiendommen så jeg var ute av syne med kurs for dørene til vinterhagen. Jeg hadde kanskje tretti sekunder på meg til å få Forbes og advokaten hans ut bakveien før de maskerte mennene kom inn fra forsiden. Bakhagen var bare ti–tolv meter lang og endte i et lavt gjerne mot markene bak. Det var en mulig fluktrute.

Jeg hadde hjertebank da jeg var ved døren til vinterhagen. Jeg hørte bildørene på BMW-en lukke seg fra forsiden av huset, og husket at jeg hadde latt inngangsdøren stå ulåst. Disse typene, hvem de nå var, kunne bare spasere rett inn.

Jeg snek meg inn, var raskt gjennom vinterhagen og kjøkkenet, ville ikke rope i tilfelle mennene i finlandshetter skulle høre meg. Da jeg kom ut i hallen, hørte jeg Henry Forbes og Maurice Reedman i høylytt diskusjon. Det lignet en krangel, men jeg kunne ikke høre hva de sa.

Og da, bare noen meter fra døren til spisestuen, hørte jeg noenta i dørhåndtaket på ytterdøren.

Jeg stakk inn i nærmeste rom da døren gikk opp, visste at jeg var for sent ute. Jeg kunne fremdeles høre Henry og advokaten snakke uten at de ante hva som var i ferd med å skje.

Jeg bannet over at jeg var ubevæpnet. Etter et tidligere drapsforsøk på meg hadde jeg i to år vært en av de få polititjenestemennene i Storbritannia som hadde tillatelse til å bære våpen til enhver tid, men den retten hadde jeg mistet etter den siste store saken for terrorpolitiet. Nå hadde jeg bare tjenestebeviset mitt og noen myndige ord, og av en eller annen grunn trodde jeg ikke det ville være særlig nyttig verken for meg eller noen andre akkurat nå.

Jeg hørte fottrinn ute i hallen, bare noen meter fra gjemmestedet mitt. Rommet jeg hadde søkt tilflukt i, så ut som et bibliotek med bokhyller langs to av veggene, og bortsett fra et tungt askebeger på et lite bord ved en lenestol, var det ingenting der som kunne brukes til våpen. Jeg ble stående stille, en knapp halvmeter fra døren, klar til å slå ned enhver som kom inn, og klar over at det egentlig ikke var noe mer jeg kunne gjøre.

Jeg kunne så vidt oppfatte at inntrengerne snakket dempet sammen ute i hallen.

Så hørte jeg døren til spisestuen gå opp, og sjokkerte og overraskede rop fra Henry og Reedman.

«Opp med henda!», brølte en stemme.

Høyt. Tonefallet var typisk Nord-London. Muligens en svart mann. Jeg trakk telefonen opp av lomma, åpnet mikrofonappen og trykket på opptak.

Meget langsomt åpnet jeg døren på gløtt. Utsikten mot spisestuen var delvis skjult av trappegelenderet, men jeg skimtet så vidt en maskert mann gjennom den smale døråpningen. Jeg hørte dempede stemmer og bjeffende spørsmål fra den samme revolvermannen jeg hadde hørt tidligere. Stemmen var dyp og klangfull, og jeg var rimelig sikker på at jeg ville kunne kjenne den igjen, men jeg var for langt unna til å høre hva han eller noen annen sa.

Jeg måtte komme meg nærmere hvis jeg skulle få opptak av dem, men jeg visste at jeg ville bli et tydelig mål hvis jeg gikk ut i hallen, særlig med inngangsdøren på vidt gap. Det kunne være flere menn med våpen utenfor, selv om jeg antagelig var et mål her jeg sto også, for alt jeg visste, kunne enten Reedman eller Henry allerede ha fortalt dem at jeg var her.

Jeg følte en kraftig trang til å løpe tilbake den veien jeg hadde kommet, hoppe over gjerdet og vente på forsterkninger ute på jordet, men jeg behersket meg. Det virket feigt, og på tross av mine mange feil og mangler, så er jeg ingen feiging.

Jeg tok et skritt ut i hallen og holdt telefonen på armlengdes avstand, håpet å få tatt opp stemmene til angriperne.

I noen sekunder sto jeg helt stille.

Og så lød to skudd, en kraftig lyd i det begrensede rommet, og Reedman skrek av smerte.

Jeg skjønte det var ham, for i neste øyeblikk hørte jeg Henry gråte og bønnfalle om nåde med en stadig mer hysterisk stemme. Jeg ble anspent i hele kroppen. De kom til å drepe ham også. Jeg har vært politimann lenge. Før det var jeg soldat. Jeg er vant til å forsvare de forsvarsløse. Og nå måtte jeg stå maktesløs mens en mann tok en kvart århundre gammel hemmelighet med seg i graven.

Skurken som ga ordrene, skrek til Henry at han skulle holde kjeft, og han ble stille umiddelbart. Så var det en lang pause før jeg igjen hørte dempede stemmer.

Jeg tok enda et skritt nærmere.

Den første angriperen sa noe til Henry. Det lød som «siste mulighet til å beholde livet», men jeg kunne ikke være sikker. Og deretter sa han noe mer, men stemmen var lavere nå, og jeg oppfattet ikke ordene.

Henry stammet noe til svar, det endte i en bønnfallende jamring, og jeg visste at nå skjedde det, nå skulle han dø, og at han visste det selv. Han begynte å si noe mer, men ordene ble avbrutt av tre skudd til, først to, og deretter et nådeskudd noen sekunderetter.

Det var over.

Og da hørte jeg det. Den første jagende jamringen av fjerne politisirener.

Jeg kunne høre de to drapsmennene bevege seg rundt i spisestuen, og tanken slo meg at jeg burde prøve å takle dem når de kom ut av rommet. Kanskje kunne jeg få tak i ett av våpnene. Jeg hadde vært i skuddveksling før og sluppet helskinnet fra det. Men selvoppholdelsesdriften stoppet meg. Det var for risikabelt.

Men likevel var jeg fristet. Herregud, jeg var fristet. Å slå ned den første av disse feige jævlene når de kom ut av rommet, la ham smake sin egen medisin.

Jeg hørte den dumpe lyden av en brann som ble påtent i spisestuen, og lukten av røyk kom nesten med det samme.

«Kom igjen!» hørte jeg den første angriperen brøle da det begynte å velte røyk ut av rommet.

Jeg trakk meg et par skritt tilbake og skulle akkurat til å stikke inn i biblioteket igjen, da en tredje maskert mann dukket opp ute på trappen, bare noen meter unna meg.

«Hei!» skrek han akkurat da en mann med hagle kom løpende ut fra spisestuen.

Adrenalin bruste gjennom meg mens jeg sprang tilbake inn i biblioteket, med åndsnærværelse nok til å dytte telefonen ned i lomma. Jeg hørte mannen ute på trappen fortelle de andre hvor jeg var og be dem få opp farten, politiet var på vei. De hadde det travelt nå. Jeg måtte bare satse på at de gjorde et eller annet feil.

Jeg tok askebegeret fra bordet og snudde meg idet fyren med hagla dukket opp i døråpningen. Jeg kastet det rett mot hodet hans og stupte unna mens han dro i avtrekkeren.

Askebegeret traff ham midt i ansiktet, og han snublet bakover, grep seg til nesen med den ene hånden og ga meg en brøkdel av et sekund til å angripe. Jeg grep hagla med begge hender og skjøv den til siden mens han trakk av for annen gang, så sjokkbølgene vibrerte i armene mine. Samtidig kastet jeg meg i kroppen på ham, begge for ut gjennom døren og traff siden av trappen. Jeg prøvde å gi ham en skalle, men han dro hodet unna, og jeg fikk et glimt av et tynt, hvitt arr nederst på halsen hans mot kragebeinet. Huden hans var gyllenbrun – blandingsrase eller asiatisk – men jeg la knapt merke til det i kampen om overtaket.

I øyekroken kunne jeg se en høyere fyr, han som hadde stilt spørsmålene til Henry og Reedman, sikte på meg med en halvautomatisk pistol, men det var tydelig at han ikke kunne få inn noe skudd uten å risikere å treffe kameraten sin, og jeg klamret meg fast til hagla for harde livet. Jeg tror den tredje kjeltringen ropte et eller annet, men jeg var midlertidig døv etter hagleskuddene og hadde ikke peiling på hva det var.

Motstanderen min var hard og senesterk, og han skjøv til meg så hardt at vi begge havnet inne i biblioteket igjen. Jeg traff bokhyllene med et brak og fikk et par bøker i hodet. Han klemte hagleløpet mot halsen min og prøvde å bruke det til å kvele meg. Det var brennende varmt etter skuddene, men jeg ignorerte smerten, slo vilt rundt meg, visste at jeg sloss for livet.

Jeg klarte å skyve ham tilbake, og vi kjempet frenetisk midt på gulvet. Hagla gikk av igjen, og denne gangen ble jeg kastet bakover av kraften. Den ene hånden glapp taket rundt våpenet, og i neste øyeblikk hadde motstanderen min smelt skjeftet mot kjeven på meg.

Denne gangen mistet jeg hele grepet, jeg deiset i gulvet og traff noen av bokhyllene på veien ned.

Jeg lå på ryggen og kikket opp.

Haglemannen i finlandshette så ned på meg. Jeg la merke til at jakken hadde glidd opp over hansken, og en heldekkende tatovering var synlig på underarmen hans. Men jeg så ikke så nøye på den. Jeg hadde det for travelt med å se på ham. Han stirret tilbake på meg, pustet tungt, øynene hans var veldig store, veldig mørke, veldig kalde. Haglemunningen var bare et par fot fra ansiktet mitt.

Jeg kjente en blytung følelse av resignasjon. Døden har vært på kort avstand i livet mitt så lenge jeg kan huske, så det var ingen stor overraskelse at den hadde kommet til meg nå.

Han smilte under finlandshetten og trakk av.

Ingenting skjedde.

Et øyeblikk så han forvirret ut, og ingen av oss rørte seg det første sekundet. Da slo overlevelsesinstinkt og kamptrening til. Jeg brukte hendene til å skyve meg opp, ga ham et spark i leggen og prøvde å kravle meg på beina.

Denne gangen somlet han ikke. Han sparket meg i magen så jeg igjen ble liggende på gulvet før han snudde på hælen og løp.

Røyklukten hadde blitt sterkere. Det minnet om en gang for lenge siden da jeg hadde blitt fanget i et brennende hus, og panikken jeg hadde følt den gangen. Jeg måtte komme meg ut.

Forslått og full av skrammer kom jeg meg på beina og snublet ut i hallen, ringingen i ørene mine hadde lagt seg såpass mye at jeg kunne høre sirenene, de var nærmere nå.

Utgangsdøren sto vid åpen, og mens jeg så på, tok BMW-en en snumanøver på plenen foran huset før den spant opp innkjørselen og forsvant ut av syne.

Jeg kjente en desperat trang til å komme meg ut i frisk luft, men nødvendigheten av å samle bevis, eller i alle fall sikre det, stoppet meg, og i stedet løp jeg tilbake til spisestuen med skjorten dratt opp foran ansiktet som et slags vern mot den sure, svarte røyken.

Maurice Reedman satt støttet opp mot et glasskap på den andre siden av bordet med lukkede øyne. Han hadde blitt skutt to ganger i ansiktet. Henry Forbes lå på ryggen på gulvet på motsatt side av der han hadde sittet tidligere. Overkroppen hans brant der et brennbart stoff hadde blitt helt over ham, men det brant ikke noe annet sted i rommet, så han hadde altså vært det eneste målet. Flammene hadde allerede begynt å gi seg – menneskekroppen brenner ikke så lett, og det var tydelig at de ikke hadde brukt så mye brennstoff – så jeg løp inn på toalettet, tok håndkleet og holdt det under kaldtvannskranen. Da det var vått nok, gikk jeg tilbake og kastet det over Henrys overkropp, bøyde meg ned og brukte hendene for å slå ned flammene, klar over at det kanskje var en mulighet for at han ennå levde.

Men da ilden var slukket, og jeg kjente etter pulsen, var det ingenting der. Det sotsvarte ansiktet hans var uttrykksløst og øynene lukket. Han hadde et hull i pannen, og to til i brystet. Han var borte.

Det var hemmeligheten hans også.

Jeg rynket nesen mot stanken av brent kjøtt, reiste meg opp og så ned på liket. Det så ut som om flammene hadde vært konsentrert rundt høyre side av kroppen. Skjorten var delvis brent bort, og huden under var forkullet og vablete, men jeg fikk øye på én ting. Det var et merke på undersiden av den høyre armen som lignet på en del av en tatovering. Halvparten var brent bort, men jeg kunne se at den delvis hadde bestått av en svart, stjernelignende figur med tre bøyde linjer inni.

To ting slo meg som merkelig. For det første var tatoveringen plassert slik på armen at den nesten aldri ville være synlig, ikke engang for ham selv. Og for det andre var han liksom ikke typen til tatoveringer.

Jeg fant fram telefonen og bøyde meg for å ta et raskt bilde av den før jeg reiste meg og gikk ut, jeg trengte å komme unna både synet og stanken av kroppene.

Da var det jeg hørte de ville ropene «Bevæpnet politi» fra døråpningen.

Kavaleriet hadde ankommet, og det var ikke for første gang i historien at de hadde kommet noen minutter for sent.

